חוק העסקת עובדים על ידי קבלני כוח אדם (תיקון מס' 12), התשע"ט-2019
הצעת חוק פרטית, הכנסת ה-20
פורסם: ספר החוקים, חוברת 2774, עמ' 153, 2019-01-07T00:00:00+02:00
בחוק העסקת עובדים על ידי קבלני כוח אדם (תיקון מס' 12), התשע''ט–2019, נקבע כי קבלן כוח אדם של עגורנאים המפעילים עגורני צריח, יידרש לקבל היתר מיוחד לפעילותו במקום רישיון רגיל של קבלן כוח אדם. ההיתר המיוחד יינתן רק לתאגיד שמטרתו ועיסוקו היחידים הם מתן שירותי כוח אדם של עגורנאים מוסמכים לעבודה על עגורן צריח. במסגרת התקשרות למתן שירותי כוח אדם אפשר יהיה להעסיק בהפעלת העגורן צריח רק עגורנאי מוסמך לכך, ורק אם הוא עובדו של הקבלן בעל ההיתר המיוחד. על היתר המיוחד יחולו הדרישות הקיימות לגבי קבלת רישיון קבלן כוח אדם וכן דרישות נוספות לעניין בטיחות בעבודה שלגביהן תידרש מעורבות של מפקח עבודה ראשי. השר באישור הוועדה הוסמך להרחיב את הדרישות המיוחדות גם לגבי סוגי עגורנים נוספים, בהתאם למאפייני העגורן או הענף שבו הוא פועל.